CELEX: 62020TN0643
Language: da
Date: 2020-10-23 00:00:00
Title: Sag T-643/20: Sag anlagt den 23. oktober 2020 — Ryanair mod Kommissionen

7.12.2020   
            
            
               DA
            
            
               Den Europæiske Unions Tidende
            
            
               C 423/40
            
         
      Sag anlagt den 23. oktober 2020 — Ryanair mod Kommissionen
      (Sag T-643/20)
      (2020/C 423/58)
      Processprog: engelsk
      
         Parter
      
      
         Sagsøger: Ryanair DAC (Swords, Irland) (ved advokaterne F. Laprévote, V. Blanc, E. Vahida, S. Rating og I. Metaxas-Maranghidis)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Europa-Kommissionens afgørelse (EU) af 13. juli 2020 om statsstøtte SA. 57116 — Nederlandene — COVID-19: statsgaranteret lån og statslån til KLM annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            Sagsøgeren har ligeledes nedlagt påstand om, at søgsmålet behandles i en fremskyndet procedure som omhandlet i artikel 23a i statutten for Den Europæiske Unions Domstol.
      
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fem anbringender.
      
                  1.
               
               
                  Første anbringende om, at Europa-Kommissionen med urette udelukkede støtten til Air France fra afgørelsens anvendelsesområde.
               
            
                  2.
               
               
                  Andet anbringende om, at Europa-Kommissionen tilsidesatte specifikke bestemmelser i EUF-traktaten og de almindelige EU-retlige principper om forbud mod forskelsbehandling, den frie udveksling af tjenesteydelser og den frie etableringsret, der har understøttet liberaliseringen af luftfarten i Unionen siden slutningen af 1980'erne. Liberaliseringen af lufttransportmarkedet i Unionen har givet mulighed for vækst hos egentlige paneuropæiske lavpris-luftfartsselskaber. Europa-Kommissionen så bort fra de skader, som COVID-19-krisen har påført sådanne paneuropæiske luftfartsselskaber, og fra deres rolle i forbindelse med udbud af flyforbindelser til og fra Nederlandene, idet den tilladt Nederlandene at forbeholde støtten for KLM. Artikel 107, stk. 3, litra b), TEUF fastsætter en undtagelse til forbuddet mod statsstøtte i artikel 107, stk. 1, TEUF, men den fastsætter ikke en undtagelse til de andre regler og principper i EUF-traktaten.
               
            
                  3.
               
               
                  Tredje anbringende om, at Europa-Kommissionen foretog en urigtig anvendelse af artikel 107, stk. 3, litra b), TEUF og anlagde et åbenbart urigtigt skøn ved at fastslå, at støtten imødegår en alvorlig forstyrrelse i den nederlandske økonomi, og idet den tilsidesatte sin forpligtelse til at afveje støttens gavnlige virkninger og dens negative indvirkning på samhandelsvilkårene og på opretholdelsen af en ufordrejet konkurrence (dvs. »afvejningstesten«) og til at sikre, at støtten er forholdsmæssig.
               
            
                  4.
               
               
                  Fjerde anbringende om, at Europa-Kommissionen undlod at indlede en formel undersøgelsesprocedure på trods af alvorlige vanskeligheder og tilsidesatte sagsøgerens proceduremæssige rettigheder.
               
            
                  5.
               
               
                  Femte anbringende om, at Kommissionen i afgørelsen tilsidesatte sin begrundelsespligt.